KIRJALLINEN KYSYMYS P-1067/01 esittäjä(t): Claude Turmes (Verts/ALE) komissiolle. Alankomaalaiset eläinkuljetusalalla toimijat ja direktiivin 95/29/EY rikkominen.



Virallinen lehti nro 318 E , 13/11/2001 s. 0195 - 0196



KIRJALLINEN KYSYMYS P-1067/01 esittäjä(t): Claude Turmes (Verts/ALE) komissiolle (26. maaliskuuta 2001) Aihe: Alankomaalaiset eläinkuljetusalalla toimijat ja direktiivin 95/29/EY rikkominen Miten komissio aikoo reagoida siihen, että alankomaalaisten eläinkuljetusalalla toimivien on Luxemburgin alueella toteutetuissa tarkastuksissa todettu rikkovan usein elävien eläinten kuljetuksista annetun direktiivin 95/29/EY(1) säännöksiä eläintiheydestä ja kuljetettavien eläinten terveydentilasta (Luxemburgin tulliviranomaisten mukaan alankomaalaiset kuljettajat syyllistyivät vuonna 2000 kahteentoista vakavimpaan eläinkuljetusalan rikkomukseen)? Komissiolle ilmoitettiin erityisesti alankomaalaisesta VAEX-yrityksestä, joka on rikkonut toistuvasti direktiiviä 95/29/EY Luxemburgin alueella. Ovatko komissio ja asianosaiset jäsenvaltiot (Alankomaat ja Luxemburg) hyödyntäneet täysin direktiivin 18 artiklassa tarkoitettuja mahdollisuuksia keskinäisestä avunannosta? Miksi elintarvike- ja eläinlääkintätoimisto ei ole tarkastanut eläinkuljetusten kansallisen valvonnan rakenteita Alankomaissa ja Tanskassa (komission joulukuussa 2000 antama kertomus eläinten kuljetuksia koskevan direktiivin täytäntöönpanosta KOM(2000) 809 lopullinen), vaikka nämä maat kuuluvat elävien sikojen pääviejiin? (1) EYVL L 148, 30.6.1995, s. 52. David Byrnen komission puolesta antama vastaus (5. kesäkuuta 2001) Komissio on tietoinen siitä, että Luxemburgin viranomaiset toteuttavat eläinten suojelemisesta kuljetuksen aikana annetun neuvoston direktiivin 91/628/ETY(1), sellaisena kuin se on muutettuna direktiivillä 95/29, 8 artiklassa edellytettyjä tarkastuksia siitä, noudattavatko Luxemburgin teitä käyttävät eläinten kuljettajat direktiivin sääntöjä. Luxemburgin viranomaiset ovat ilmoittaneet komissiolle useista tapauksista, joissa alankomaalaisten kuljetusalalla toimivien on todettu rikkovan tiettyjä direktiivin velvoitteita, etenkin kuljetustiheyttä koskevia säännöksiä. Komissio on useaan otteeseen ottanut yhteyttä Alankomaiden viranomaisiin tässä asiassa. Hiljattain ilmenneen tapauksen yhteydessä Alankomaiden viranomaiset myönsivät, että lastaustarkastuksista vastaava alankomaalainen virkaeläinlääkäri salli eräässä tapauksessa eläimiä lastattavan yli sallitun määrän. Alankomaiden viranomaiset ilmoittivat, että tämän tapauksen jälkeen virkaeläinlääkäreitä on muistutettu noudatettavista menettelyistä. Alankomaiden viranomaiset ovat myös viitanneet siihen, että eräässä toisessa tapauksessa eläintenkuljettaja on saattanut lisätä eläimiä kuljetusautoon laittomasti virallisten tarkastusten jälkeen. Alankomaiden viranomaiset ovat periaatteessa myös hyväksyneet sen, että tiettyjen äskettäin heidän tietoonsa tulleiden seikkojen seurauksena voi olla lupien peruminen tai keskeyttäminen direktiivin 12 artiklan mukaisesti. Näin menetelläkseen Alankomaiden viranomaisten olisi ilmeisesti kuitenkin saatava viralliset todisteet rikkomuksista. Toistaiseksi viranomaiset eivät ole ilmoittaneet komissiolle täsmällisesti, millaisia asiakirjoja vaaditaan. Komission tiedossa on, että joidenkin kuljetusalalla toimivien väitetään syyllistyneen rikkomuksiin toistuvasti. Koska nämä saattavat johtaa rikosoikeudellisiin seuraamuksiin toimivaltaisissa kansallisissa tuomioistuimissa, komissio ei voi tässä vaiheessa kommentoida asiaa enempää. Yhteistyö komission ja arvoisan parlamentin jäsenen mainitseman kahden jäsenvaltion välillä on yleensä toiminut hyvin, vaikka komissio toivoisi määrätietoisempia toimenpiteitä eläinten hyvinvointiin liittyvien valitusten seurauksena sekä yhteisön voimassaolevan lainsäädännön tiukempaa täytäntöönpanoa. Komission kanta elintarvike- ja eläinlääkintätoimiston tarkastuksiin on seuraava: - Tähän asiaan liittyvä tarkastusmatka tehtiin Alankomaihin viimeksi vuonna 1995, ja uusi tarkastus on suunniteltu vuoden 2001 alkupuoliskolle. Alankomaiden suu- ja sorkkatautitilanteen vuoksi tätä tarkastusta ei todennäköisesti voida tehdä lähitulevaisuudessa. - Tanskassa vuonna 1995 tehdyssä tarkastuksessa ei ilmennyt olennaisia säännösten noudattamiseen liittyviä ongelmia, eikä uusi tarkastus ole tarpeen seuraavina vuosina. (1) EYVL L 340, 11.12.1991.